Instruction: Explica'm de manera resumida les idees principals del text:

Context:
L'Audiència de Girona ha condemnat a 1 un any de presó per maltractament en l'àmbit de la violència domèstica l'acusat que s'enfrontava a una pena de 14 anys i mig per violar contínuament la parella, retenir-la al domicili on convivien a Figueres i amenaçar-la.
La sentència conclou que "no ha quedat acreditat" que, al llarg de la relació de tres anys, la denunciant accedís a mantenir relacions sexuals amb el processat "per evitar que s'enfadés, la insultés o es posés violent".
A l'hora de dictar sentència, el tribunal exposa que el relat de la víctima té contradiccions "importants" que "no permeten" condemnar l'acusat per les agressions sexuals, la detenció il·legal i les amenaces.
El condemnen perquè el 26 de setembre del 2017 va empènyer la dona i la va tirar a terra.
La fiscalia i l'acusació particular sol·licitaven una pena de 14 anys i mig de presó per un delicte continuat d'agressió sexual amb accés carnal, dos delictes d'amenaces, un de detenció il·legal i un delicte de maltractament en l'àmbit de la violència domèstica.
No demanaven indemnització perquè la víctima hi va renunciar.
La defensa, per contra, volia l'absolució.
La sentència de la secció quarta de l'Audiència de Girona recull que la víctima va presentar denúncia el 27 de setembre del 2017 relatant que, durant els tres anys de relació sentimental amb l'acusat, havia accedit a mantenir relacions sexuals contra la seva voluntat.
Ho feia, indicava, per "evitar que s'enfadés, la insultés i es posés violent".
També detallava que havia rebut amenaces de l'acusat i que el dia abans d'interposar la denúncia la va retenir a casa i no la deixava marxar.
El tribunal conclou que aquestes acusacions "no han quedat acreditades" i absol l'acusat dels delictes d'agressió sexual, amenaces i detenció il·legal.
La sentència subratlla que els delictes sexuals es perpetren en un "context de clandestinitat" i n'hi pot haver prou amb la declaració de la víctima –i corroboracions perifèriques- per enervar la presumpció d'innocència.
Tot i això, exposa que el relat de la víctima ha de complir uns requisits com ara que no hi hagi voluntat de venjança o de perjudicar el processat, que la declaració sigui creïble o que hi hagi persistència en la incriminació.
És en aquest darrer aspecte on la sentència considera que la víctima ha incorregut en "contradiccions" al llarg del procediment que impedeixen declarar els fets com a provats.
La sentència posa el focus en una contradicció, al seu parer, "molt important".
Assenyala que en un primer moment va dir que l'acusat "no exercia violència física ni la intimidava" però posteriorment va relatar "episodis de violència on ell s'enfadava, llançava coses i l'amenaçava a través de terceres persones".
"Sorgeix aquí el dubte essencial, perquè difícilment es comprèn que, no existint cap tipus de restricció, intimidació o agressió física per accedir a mantenir relacions sexuals, no es comprèn que no formulés denúncia durant tres anys", argumenta el tribunal.
Al judici la víctima va assegurar que l'acusat fins i tot l'agredia sexualment mentre dormia però el processat va dir que "mai" havien tingut relacions sexuals sense el consentiment de la denunciant.
Condemnat per maltractament
La sentència recull que sí que ha quedat provat que el 26 de setembre del 2017 la parella estava al domicili de Figueres on convivien, van discutir i van començar a forcejar.
Durant la disputa, el processat va empènyer la víctima i la va tirar a terra.
El tribunal subratlla que l'informa d'atenció a urgències recull que la dona va patir com a lesions equimosis als dos avantbraços i va necessitar set dies per curar-se.
Per això, el condemnen a 1 any de presó per un delicte de maltractament en l'àmbit de la violència de gènere.
A més, li prohibeixen tenir armes durant dos anys i no es podrà apropar a menys de 200 metres de la víctima durant el mateix període de temps.

Response: L’Audiència de Girona ha condemnat a un any de presó l’acusat de violar la seva parella durant tres anys i retenir-la, tot i enfrontar-se a catorze anys. El tribunal ha argumentat que el testimoni de la víctima presentava contradiccions referents a l’actitud violenta de l’acusat. La condemna ha estat per una empenta que va provocar la caiguda de la víctima.


Instruction: Explica'm de manera resumida les idees principals del text:

Context:
L’alcaldessa de Castelló, Amparo Marco; el vicealcalde, Enric Nomdedéu i el regidor de Benestar Social, José Luis López, han mantingut una reunió de treball amb la vicepresidenta de la Generalitat Valenciana i consellera d’Igualtat i Política Inclusiva, Mònica Oltra.
En la trobada, Marco ha explicat a Oltra que l’Ajuntament de Castelló desenvolupa un gran nombre de programes de Serveis Socials, Atenció a la Dependència i dinamització del col·lectiu de Gent gran.
“No obstant açò, el finançament que es transfereix a aquests programes des de la Conselleria resulta descompensat i insuficient si tenim en consideració la magnitud dels grups poblacionals a qui va dirigits i si volem oferir una prestació de qualitat“.
Per açò, l’alcaldessa ha demanat a la vicepresidenta “una major coresponsabilitat entre les administracions ja que és necessari finançar aquests programes amb majors quanties de manera que s’equilibren més ajustadamente els costos”.
En concret, les subvencions anuals que transfereix la Generalitat a l’Ajuntament en matèria de Serveis Socials “representen poc més del 12% global d’un pressupost que ronda els 6 milions d’euros” ha lamentat Marco.
Aquesta quantitat suposa un desequilibri important en el finançament d’un gran nombre de programes socials: el Programa d’Emergència Social té un pressupost municipal de 2.200.000 € però el finançament de la Conselleria de Benestar Social és de 440.000 €; l’Alberg de Transeünts suposa una despesa de 545.000,00 € anuals a l’Ajuntament mentre que la Generalitat destina a aquest servei 90.000 €; i els Programes d’Atenció a la Dependència representen un cost a les arques municipals d’1.523.000 € enfront dels 230.000 € que aporta la Conselleria.
Finalment, hi ha nombrosos programes com les Aules de Formació Familiar, el Taller d’intervenció amb joves, el Servei de guarderia municipal, el Programa de Cooperació Social, Els serveis específics a persones en situació de discapacitat o la gestió del Centre Especialitzat d’Atenció a Majors “Urban” que són finançats íntegrament des d’aquest Ajuntament.
Davant aquesta situació, Amparo Marco ha explicat que “sabem de les dificultats financeres per les quals travessa el Govern valencià després de vint anys de governs insolidaris, que no han tingut a les persones en el centre de les polítiques socials.
Som conscients que posar ordre en aquest caos serà difícil… però l’Ajuntament de Castelló ha de defensar els interessos dels seus més de 170.000 habitants, i aposta per mantenir i fomentar millors serveis d’atenció a la ciutadania”.
Per la seua banda, la vicepresidenta, Mònica Oltra, s’ha compromès a atendre les demandes de l’ajuntament quant a augmentar el finançament de la Generalitat Valenciana en els programes de Serveis Socials municipals, de cara al pressupost de l’any que ve.
“No pot ser que Castelló sempre estiga en el furgó de cua de les inversions en Benestar Social” ha afirmat la vicepresidenta qui ha afegit que “no podem exigir al Govern Central un finançament just per a tots els territoris i després no repartir equitativament els nostres recursos en funció de la població”.
Mònica Oltra també ha explicat que “som la comunitat autònoma que menys inverteix en polítiques socials d’Espanya i açò és una càrrega que no es pot sostenir perquè el principal objectiu del Govern de la Generalitat Valenciana és rescatar persones i solucionar els problemes de la ciutadania”.
Per a açò, ha apuntat algunes mesures que es van a engegar com seria la remunicipalització dels serveis socials de manera que en temes com la dependència es puguen utilitzar els equips base municipals per a valorar i tramitar les ajudes de dependència.
Per a la vicepresidenta, estem davant un replantejament general del sistema que precisa d’una complicitat i col·laboració major entre la Generalitat i l’ajuntament, “i per açò pensem que moltes de les reivindicacions que avui ens ha fet l’alcaldessa es poden acomodar en aquest nou plantejament” ha conclòs.

Response: En una reunió de treball amb la vicepresidenta de la Generalitat i consellera d’Igualtat, Mònica Oltra, l’alcaldessa de Castelló, Amparo Marco, ha demanat un major finançament del govern en matèria de serveis socials. Segons l’alcaldessa, la subvenció de la Conselleria només suposa un 12% de la inversió municipal en benestar social i Oltra ha acceptat revisar a l’alça el finançament.


Instruction: Explica'm de manera resumida les idees principals del text:

Context:
Joan Benesiu (Beneixama, 1971) ha guanyat el premi Crexells amb Gegants de gel (Edicions del Periscopi).
Aquesta novel·la ja havia guanyat l’any passat el premi Llibreter.
És la primera vegada que un llibre obté tots dos guardons a obra publicada.
La novel·la se situa a Ushuaia, l’enclavament més austral de la terra i, doncs, convertit en mite de la fi de món.
I en aquest lloc de frontera, de la frontera amb el no-res, es troben una colla de personatges amb problemàtiques concretes, a la recerca de la seva identitat.
Cadascun, al voltant d’una taula, explicarà el seu relat vital, amb les seves pors, les angoixes, els silencis…
Aquestes tres obres van ser escollides per un jurat format per Mita Casacuberta, David Castillo, Rosa Delor, Anton M. Espadaler, Jordi Llovet i Patricia Gabancho (presidenta sense vot).
A partir d’aquí, els socis de l’Ateneu Barcelonès van poder votar-ne un (ho han fet 87 socis) i també han votat 29 clubs de lectura de 28 biblioteques.
Un total de 348 lectors han participat en les votacions.
Per segon any consecutiu, el premi Crexells va a parar a mans d’un escriptor del País Valencià.
L’any passat es va destacar La cinquena planta de Manuel Baixauli.
I precisament Baixauli té un paper determinant en el fet que la novel·la de Joan Benesiu arribés a les mans de l’editor Aniol Rafel de Periscopi.
I per acabar d’embolicar la troca, hem de recordar que el premi Llibreter d’enguany, que es va fer públic dilluns, l’ha guanyat l’obra d’Alícia Kopf amb un títol ben semblant a la de Benesiu, Germà de gel.
Alícia Kopf parlava dilluns de com n’és de capriciosa, inesperada i necessària la cadena de reconeixents en una carrera literària.
Doncs el llibre de Benesiu n’és un exemple digne d’explicar i que fa pensar.
Ho explica ell així: ‘Vaig escriure aquesta novel·la i la vaig portar a diferents editorials i també la vaig presentar a alguns premis literaris.
De Bromera al Grup 62.
Tots em van donar carabasses.
Jo no cercava l’autoedició, perquè ja havia publicat un llibre amb Bromera i també un petit assaig amb la Universitat de València, però, amb tot això, a la web del Grup 62 vaig trobar un botó que deia: ‘Enviament manuscrits’.
I vaig enviar-lo.
La resposta fou que em proposaven de publicar el llibre en un segell d’autoedició que tenien i que ara ja no existeix.
I me’l vaig autoeditar.
Segurament ho vaig fer per poder tancar el projecte i passar pàgina.
Aquesta negativa de les editorials la trobava dins la lògica del capitalisme.
Jo no espere res del capitalisme.
És així el sistema.’
I com va arribar a Periscopi el llibre?
Continua Benesiu: ‘Un cop autoeditat, el vaig enviar a Manuel Baixauli.
M’agrada molt la seva literatura, la sent propera i volia saber què en pensava.
Al cap d’una setmana em va trucar i em va dir que havíem de fer-ne alguna cosa.
Però, què havia de fer jo, si ja donava per acabat el recorregut de la novel·la?
Aleshores Baixauli va parlar-ne en un article que es va publicar al Quadern del diari El País del País Valencià (avui desaparegut).’
Aniol Rafel de Periscopi continua el relat: ‘En Manuel Baixauli em va enviar un correu convidant-me a llegir l’article i el llibre, i li vaig fer cas.’
I des del febrer del 2015, data en què es va publicar per segona vegada i amb el títol de Gegants de gel, aquesta novel·la ha obtingut el premi Llibreter, el premi Crexells, se n’han fet set edicions (cinc mil exemplars venuts) i una editorial argentina el traduirà a l’espanyol i el distribuirà per l’Argentina, Xile i l’Uruguai.
Benesiu, abans d’acabar la conferència de premsa, ha pres un to reivindicatiu que no volem deixar de difondre.
Ell, que és professor vocacional de filosofia en un institut de Cocentaina, ha fet una crida a defensar la filosofia i la literatura en els plans d’estudi, avui matèries arraconades: ‘Sense aquesta estructura de pensament que et donen la filosofia i la literatura farem joves més pobres, perquè no els podrem transmetre una part del món.
Perquè només des d’aquestes disciplines prenem consciència que existeix la diferència.
La filosofia és l’eina imprescindible per a defensar la diferència.
És important de dir-ho.’

Response: El guanyador d'enguany del premi Crexells ha estat Joan Benesiu amb "Gegants de gel", una novel·la publicada per Periscopi i que ja havia guanyat el premi Llibreters l'any passat. Tres-cents quaranta-vuit lectors de l'Ateneu Barcelonès, 29 clubs de lectura i 28 biblioteques, han participat en la votació. En un primer moment, Benesiu va autopublicar-se l'obra, que ara serà traduïda a l'espanyol.


Instruction: Explica'm de manera resumida les idees principals del text:

Context:
El portaveu d'ERC, Sergi Sabrià, ha lamentat "profundament" la decisió del Tribunal Suprem (TS) de mantenir el president del seu partit, Oriol Junqueras, a la presó i ha anunciat que la formació recorrerà a institucions europees.
El dirigent republicà ha dit, però, que no els sorprèn aquesta decisió i ha denunciat que jurídicament "no s'aguanta per enlloc".
El diputat electe ha apuntat que la presó preventiva era revisable i que el mateix Junqueras ha tornat a deixar clar que és "un home de pau i que està disposat a treballat en un relació bilateral amb l'Estat per aconseguir els objectius polítics als que ERC mai renunciarà".
"No entenem en cap cas la decisió que s'ha pres", ha apuntat.
Per això, ha explicat que continuaran "batallant" davant del Tribunal Suprem però també ho portarà a instàncies europees per aconseguir que, "quan abans millor, Junqueras pugui estar a casa seva amb els seus i fent política" pel país.
D'altra banda, Sabrià ha esperat que el que sí que es pugui fer efectiva és la petició de traslladar Junqueras a una presó catalana.
Ha dit que això no satisfaria les seves expectatives però sí que permetria una millora "importantíssima" de cara a la seva família i la "garantia" dels seus drets polítics.
Al seu torn, Carles Puigdemont ha reaccionat amb una piulada en què ha recordat que, en el "conflicte a resoldre entre Catalunya i Espanya", els independentistes han "apostat sempre per la via pacífica i el diàleg" i "les urnes han parlat tres vegades inequívocament" i, "malgrat això, Junqueras és retingut a Estremera", com els "Jordis" i el conseller Joaquim Forn.
"Ja no són presos polítics, són ostatges", assevera:
— Carles Puigdemont 🎗 (@KRLS) 5 de gener de 2018
Així mateix, la presidenta del Parlament, Carme Forcadell, ha lamentat que "avui és un dia trist", ja que "els Reis mags arribaran, però quatre pares no podran ser amb els seus fills":
— Carme Forcadell (@ForcadellCarme) 5 de gener de 2018
Pel que fa a l'alcaldessa de Barcelona, Ada Colau ha considerat que mantenir Junqueras a la presó és una "bogeria i una absurditat més enllà de les idees que tingui cadascú", i més quan no ha fet cap acte de violència.
En declaracions a Ràdio Barcelona, ha subratllat que la presó preventiva és una mesura "molt excepcional", i s'ha queixat que aquí "s'està aplicant per un tema polític".
Al seu parer, és una "mala notícia" per a ell i la seva família, però també per a la democràcia.
"Les discrepàncies en política no només són legítimes, sinó que són positives i necessàries, però s'han de resoldre políticament, no judicialment", ha conclòs.
Igualment, el portaveu d'ERC al Congrés, Joan Tardà, ha apuntat a Cuatro que "és possible que ara hi hagi molts dirigents del PP, Cs i fins i tot el PSOE que estiguin contents", però "avui és un dia trist".
"Una democràcia que es pretén de qualitat no pot tenir ostatges", ha afegit, i ha assegurat que, "encara que l'administració espanyola tingui tanta força, és molt dèbil perquè només li queda el recurs del dolor".
De fet, ha afirmat que "la violència només es va veure l'1 d'octubre per part del govern espanyol" i mantenir "Junqueras a la presó és una prova que faran que tot el possible perquè no hi hagi Govern, però no ho aconseguiran".
El seu portaveu adjunt, Gabriel Rufián, ha ironitzat que "aquells que porten 40 anys ventilant-se l'article 47 [sobre els estatuts d'autonomia] i 128 [conforme tota l'economia "resta subordinada a l'interès general"] de la Constitució mantenen a un pare de família segrestat en una garjola per absència de compromís amb la Constitució":
— Gabriel Rufián (@gabrielrufian) 5 de gener de 2018
També s'hi ha referit el líder de Demòcrates, Antoni Castellà, que ha criticat "un estat decadent i corrupte que manté polítics honestos a la presó com a ostatges" i ha avisat: "No ens aturaran!
Farem efectiva la República, aquest és el mandat democràtic de la majoria del poble de Catalunya".
— Antoni Castellà #SÍ (@CastellaToni) 5 de gener de 2018
Així mateix, la coordinadora general del PDECat, Marta Pascal, ha considerat que la decisió del Suprem "és càstig a qui pensa diferent" que "no tenia cap sentit quan la van imposar" i que "segueix sense tenir-ne cap ara que la mantenen per a Junqueras":
— Marta Pascal (@martapascal) 5 de gener de 2018
En aquesta línia, l'ex-secretari general de Podem Catalunya Albano Dante Fachin ha mostrat "tota la solidaritat amb Junqueras i la seva família" i ha denunciat que "estan violant els drets de tots i totes" a "Catalunya i a la resta de l'Estat", motiu pel qual creu que "l'esquerra espanyola ha de reaccionar" i fer-ho "ja".
— Albano-Dante Fachin (@AlbanoDante76) 5 de gener de 2018

Response: El Tribunal Suprem ha decidit mantenir Oriol Junqueras a la presó. El portaveu d'ERC, Sergi Sabrià, ha lamentat la decisió i ha anunciat que el partit recorrerà a les institucions europees. Carles Puigdemont, Ada Colau, Marta Pascal o Gabriel Rufián són alguns dels representants polítics que han condemnat la decisió del Suprem, la qual consideren desproporcionada i poc democràtica.


Instruction: Explica'm de manera resumida les idees principals del text:

Context:
Les revelacions que puguin fer dimecres Jordi Montull i la seva filla Gemma en el judici del cas Palau han generat expectatives enormes en l'escenari polític català.
Montull ultima un pacte amb la Fiscalia per incriminar Convergència a canvi de salvar la seva filla i això, de retruc, afecta el Partit Demòcrata Europeu Català (PDECat), formació que va néixer el juliol amb la voluntat de recollir la "millor herència" de les sigles històriques nacionalistes.
Què passa si en el transcurs del judici hi ha alts dirigents del vell partit -actualment dins del PDECat- que es veuen directament esquitxats?
"Hi haurà un tallafoc", resumeixen a NacióDigital fonts de la sala de màquines de la nova formació.
La qüestió ha sobrevolat el comitè nacional dels ex-convergents, que es reuneix un cop cada mes.
"Es prendran mesures", resumeixen diverses fonts consultades en referència a les hipotètiques revelacions que puguin aparèixer sobre el presumpte finançament irregular de CDC.
La coordinadora general del PDECat, Marta Pascal, ha assegurat en roda de premsa que només faria referència a "sentències", però portes endins el discurs que s'imposa -especialment entre els quadres més renovadors- és que caldrà ser "expeditius" si durant el judici del cas Palau s'aporten "proves irrefutables" de presumptes males pràctiques durant les últimes dècades.
"El projecte està per sobre de les persones", afegeix un alt dirigent consultat.
Un dels arguments que fan servir més en privat a la cúpula del PDECat és que existeix una "gran diferència" entre el funcionament de "segons quina etapa" de Convergència amb les finances actuals dels nacionalistes.
"Som un partit honest i transparent", defensava aquest matí Pascal en roda de premsa.
Dirigents propers a la coordinadora general asseguren que bona part de la seva credibilitat "se la juga portes endins i portes enfora en funció de la seva resposta al que pugui passar a la Ciutat de la Justícia".
A la sala de màquines del PDECat ressalten que "no li tremolarà el pols a ningú".
Un dels problemes que afronta la nova formació nacionalista, però, és que el relat de Montull és "imprevisible".
S'assumeix que l'ex-mà dreta de Fèlix Millet implicarà de ple Daniel Osàcar, ex-tresorer de CDC que va plegar exactament el mateix dia que David Madí anunciava la seva retirada de la política.
"No creiem que vagi més enllà", manté una font consultada.
D'altres, però, preveuen que es "patirà" molt.
Pràcticament ningú s'atreveix a posar-se en l'escenari que Montull tregui el nom d'Artur Mas.
L'ex-president de la Generalitat era secretari general de Convergència en l'etapa que s'està investigant i, de moment, manté la confiança en Osàcar.
La derivada Gordó
Germà Gordó -ex-conseller de Justícia, ex-secretari del Govern, ex-gerent de CDC i diputat de Junts pel Sí- ha saltat aquest dilluns a primera fila per la seva presumpta implicació directa en la trama del 3%.
Segons va avançar ahir la Cadena Ser, Gordó es veuria esquitxat per 19 licitacions manegades.
El dirigent nacionalista va jugar un paper rellevant en el congrés de refundació i, de fet, tenia intenció de presentar-se a coordinador general.
Tenia la candidatura preparada, amb dotze membres preparats, però la va retirar a l'últim moment perquè considerava que el tàndem format per Marta Pascal i David Bonvehí havia rebut l'aval directe del president Carles Puigdemont i de Mas.
Gordó -a ningú dins del PDECat se li escapa- va obtenir un lloc de sortida a la llista de Junts pel Sí quan la majoria de dirigents el veien fora, i també va aconseguir presidir la comissió de Justícia quan existia la norma no escrita que els ex-consellers no liderarien comissions del seu àmbit.
En essència, hi ha dirigents de CDC que -fa mesos- ja preveien que el març del 2017 caldria afrontar un escenari carregat pels presumptes casos de males pràctiques.
És el cas, segons expliquen fonts consultades, de Josep Rull, que ja ho va vaticinar quan era coordinador general de la formació.
En el moment que s'acomiadava com a coordinador general, Rull va pronosticar que el tercer mes d'enguany arribaria l'hora de la veritat del cas Palau.
I, davant d'això, el PDECat prepara un tallafoc que minimitzi danys i marqui distàncies amb Convergència.
El discurs oficial, pronunciat per Pascal, és que la corrupció fa "fàstic" i que qui flirtegi amb ella no té cap mena de forat dins les noves sigles nacionalistes.

Response: Aquest dimecres, Jordi Montull i la seva filla declararan en el judici sobre el cas Palau. El PDECat ja ha començat a marcar distàncies amb el seu passat convergent en cas que les declaracions esquitxin a dirigents de l'antiga CDC. Germà Gordó, exconseller de Justícia, ha estat acusat de manegar 19 licitacions en el marc de la trama del 3%.


Instruction: Explica'm de manera resumida les idees principals del text:

Context:
Els Mossos d'Esquadra busquen cinc encaputxats que aquesta passada matinada han assaltat un mas a Vilanna, al terme de Bescanó (Gironès).
Els lladres, que parlaven amb accent sud-americà, han sorprès el propietari mentre dormia, l'han lligat amb brides i l'han encanonat amb una pistola.
Després, li han exigit que els entregués els diners que suposadament havia fet amb la venda d'una nau.
Quan la víctima els ha dit que no en tenia, els assaltants l'han amenaçat amb tallar-li un dit amb unes tisores de grans dimensions.
De fet, li han arribat a fer una ferida.
Després de regirar la casa, els lladres s'han endut 800 euros i el seu telèfon mòbil.
Abans de marxar, els assaltants han dut la víctima a la casa on hi viu el matrimoni que fa de masovers.
Han colpejat l'home i han marxat deixant-los tots tres lligats amb brides.
Nou assalt violent a les comarques gironines.
I precisament, de nou, a l'àrea de Bescanó.
Cinc lladres tapats amb guants i passamuntanyes han entrat al Mas Can Bonic de Vilanna aquesta matinada.
Eren cap a les cinc de la nit quan els assaltants han accedit a l'interior de la casa i han sorprès el seu propietari dormint.
L'amo del mas viu sol a l'habitatge (tot i que al davant, en una altra casa, s'hi està el matrimoni que fan de masovers de Can Bonic).
Els lladres, que parlaven amb accent sud-americà, portaven tres pistoles, una escopeta i un ganivet de grans dimensions.
Els assaltants han reduït el propietari del mas i l'han lligat amb brides.
Després, l'han encanonat posant-li una pistola al cap i li han exigit que els donés diners i que els digués on era la caixa forta.
En teoria, els lladres havien vigilat els moviments de l'amo del mas perquè, directament, li han reclamat que els donés allò que havia tret de la venda d'una nau.
Quan la víctima els ha respost que no tenia diners, els assaltants han amenaçat amb tallar-li un dit.
Han agafat unes tisores de grans dimensions i, per intimidar-lo, li han arribat a fer alguna ferida.
Després, els lladres han regirat el mas i s'han endut uns 800 euros en efectiu, la cartera de la víctima i el seu telèfon mòbil.
Per una finestra
Abans de marxar, els cinc assaltants també han entrat a la casa dels masovers.
Han sortit a fora de Can Bonic, portant la víctima lligada amb brides, i s'han dirigit cap a aquest segon habitatge (on hi viu un matrimoni d'origen indi).
Els agressors han agafat una escala, han pujat fins a una finestra que es troba a uns 4 metres d'alçada i han trencat un vidre.
Un cop a dins, i després de sorprendre el matrimoni, han agredit el masover clavant-li un cop al front.
Després, també els han lligat a ell i a la seva dona amb brides.
Els cinc assaltants han fugit emparant-se en la foscor de la nit.
Han deixat l'amo del mas tancat al lavabo i els masovers a l'habitació.
Abans de fer-se fonedissos, però, han punxat les rodes dels cotxes de les víctimes, per evitar que els poguessin fer servir.
Al cap d'una estona, el propietari de Can Bonic s'ha pogut desfer de les brides, ha alliberat els masovers i ell mateix ha donat l'alerta al 112.
Els Mossos d'Esquadra han obert una investigació i treballen per localitzar els assaltants.
Al jardí del mas, la policia ha trobat una escopeta (que els lladres mateixos havien agafat de dins la casa), una pota de cabra de grans dimensions i una bossa (amb roba i brides al seu interior).
Quart assalt en pocs mesos
El d'aquest diumenge és el quart robatori violent que comet un grup d'encaputxats en aquesta zona amb tan sols tres mesos de diferència.
A principis de juliol, uns lladres van entrar al restaurant L'Estanc Nou d'Estanyol, van amenaçar els propietaris amb armes i van endur-se'n joies i uns 7.000 euros en efectiu.
A finals d'aquell mes, un grup de lladres van irrompre a casa d'un empresari situada al Pla de Trullàs de Vilanna.
Els van amenaçar amb una pistola tant a ell com a la seva filla, es van endur 1.200 euros i aparells de televisió.
Finalment, a finals d'agost, cinc homes van irrompre a l'habitatge dels amos de la rostisseria La Cresta, situat a Bescanó mateix.
Els encaputxats van sorprendre el matrimoni i el seu fill dormint, els van amenaçar amb ganivets i es van endur un botí de més de 10.000 euros.
Per assegurar-se la fugida, van marxar deixant les víctimes lligades amb roba i cordills.

Response: Aquesta matinada, cinc encaputxats han assaltat un mas de Vilanna, al Gironès. Els assaltants han sorprès l'amo mentre dormia, l'han lligat amb unes brides i l'han apuntat amb una pistola. Quan l'amo els ha dit que no tenia els diners que buscaven, l'han amenaçat de tallar-li un dit. S'han endut 800 euros i també han assaltat la casa dels masovers.


Instruction: Explica'm de manera resumida les idees principals del text:

Context:
Els senadors del PDeCAT i ERC han negat "legitimitat" al Senat i han avisat que "no reconeixeran" l'autoritat que governi el president espanyol, Mariano Rajoy, amb l'aplicació de l'article 155.
Durant la sessió de la Comissió d'Afers Institucionals del Parlament, aquest dimarts a la tarda, la senadora d'ERC Mirella Cortés ha subratllat que les forces constitucionalistes volen "vèncer" al Senat el que no poden guanyar a les urnes a Catalunya.
Al seu torn, el senador del PDeCAT Josep Lluís Cleries ha asseverat que els catalans se sentiran "estafats" quan Rajoy nomeni un Govern "a dit".
"Jo a aquest Govern no el reconeixeré mai, mai.
Tot fa tuf a franquisme", ha afegit.
Per la seva banda, la senadora d'Units Podem per CSQP, Sara Vilà, ha advertit que la interpretació del govern espanyol a l'article 155 és "inconstitucional" i ha lamentat que Rajoy l'hagi "tunejat completament".
Per Cortés, l'aplicació del 155 "vulnera" els drets dels senadors ja que és un "atropellament" a les institucions catalanes, a més d'un cop d'estat amb la finalitat "d'aniquilar l'autogovern".
"No tot el que és legal és legítim", ha reiterat la senadora d'ERC, que ha culpat el PSOE i Cs de fer "seguidisme" del PP i, així, permetre l'aplicació de l'article 155.
Al seu torn, el també senador d'ERC Bernat Picornell ha posat damunt la taula la "incertesa política" que generarà el 155.
Així, el dirigent republicà s'ha preguntat "quines garanties" hi ha que als ciutadans no se'ls vulnerin els drets fonamentals, si abans de l'aplicació d'aquest article ja es van "violar".
Així, segons Picornell, el govern espanyol "farà i desfarà sense pietat" sobre les institucions catalanes i els "pilars" de la societat.
Pel senador d'ERC, el 155 és un "cop d'estat encobert" perquè cap mesura de l'article no consta dins la pròpia Constitució.
"Tuf a franquisme"
D'altra banda, Cleries ha carregat durament contra el 155, contra el Senat i el sistema que permet al PP tenir majoria absoluta, i contra el govern espanyol per impulsar les mesures que es votaran a la cambra alta.
En aquest sentit, ha criticat que es vulgui assumir les competències i la gestió de la Generalitat des del govern espanyol.
"Nomenaran un govern digital, a dit, i això és antidemocràtic.
I nosaltres, com a catalans, ens sentirem estafats", ha dit, tot afegint que ell "aquest govern no el reconeixerà mai, mai" per ser un "govern imposat".
Per a Cleries, "tot el que s'està fent té tuf a franquisme".
El senador del PDeCAT, a més, ha denunciat que la forma en que s'ha decidit aplicar l'article 155 demostra que "qui aplica la Constitució és qui no la va votar i no la coneix".
"Si es llegeix l'article 155, es veu que el que s'aplica no té res a veure amb aquest article, i que és inconstitucional tot el que fan amb ell", ha sentenciat.
Junt a Cleries ha intervingut també l'altra senadora del PDeCAT designada pel Parlament i a proposta de JxSí, Elisabeth Abad, que ha criticat que totes les mesures engegades pel govern espanyol "van dirigides a tallar de rel l'autogovern reconegut a l'art 2 de la Constitució".
"Es carreguen l'estat de les autonomies i totes les seves competències", ha dit, tot considerant la instrucció "un cop d'estat a la Constitució i l'Estatut".
Abad, a més, ha considerat "especialment greu" les mesures de control sobre el Parlament.
"La cambra queda reduïda a una feina merament representativa.
L'art 155 és una amenaça que contravé tota la legitimitat i va en contra de l'elecció dels ciutadans a les urnes.
És l'amenaça d'un cop d'estat vestit de legalitat", ha conclòs.
"Un meló perillosíssim"
Finalment, la senadora de CSQP ha assegurat que Units Podem no donarà suport a l'aplicació de l'article 155 al ple d'aquest divendres a la cambra alta.
El seu és un "rebuig frontal" a aplicar-lo perquè suposa "pèrdua d'autogovern" i perquè considera que la interpretació que en fa el govern espanyol és "inconstitucional".
En oposar-se també a una declaració unilateral d'independència –"només pot fer que empitjorar la repressió"-, Vilà ho ha justificat advertint que no delimitar en el temps l'aplicació de les mesures concretes és obrir "un meló perillosíssim".
"Mariano Rajoy ha pres el 155 pel que no és, l'ha 'tunejat' completament; [..] la interpretació de la indefinició no pot suposar un xec en blanc", ha advertit Vilà en comparèixer aquest dimarts a la tarda a la CAI al Parlament.
Vilà, que considera que qui pagarà les conseqüències "d'escapçar l'autogovern" són les classes populars, ha afegit també que l'aplicació del 155 no és "un atac" a l'independentisme sinó que suposa un "càstig col·lectiu" per a tota la ciutadania.
En aquest context també ha llençat un toc d'alerta al Govern en assegurar que sobre Catalunya "plana un sentiment de tristesa".
"Cada cop més lluny de la revolució dels somriures", ha retret als independentistes.
Per tot plegat, l'exdiputada d'ICV-EUiA ha reclamat als dos governs que "parin màquines" i ha apel·lat al diàleg per a un referèndum pactat.

Response: Aquest dimarts, durant la sessió de la Comissió d'Afers Institucionals del Parlament, diversos senadors han expressat el seu rebuig cap a l’aplicació de l’article 155 a Catalunya per part del govern espanyol. La senadora d'ERC Mirella Cortés ha denunciat la il·legitimitat del Senat per governar a Catalunya, mentre que Josep Lluís Cleries, del PDeCAT, ha qualificat la mesura de “franquista”.


Instruction: Explica'm de manera resumida les idees principals del text:

Context:
El tradicional teixit valencià, característic del trage de fallera, l’espolí, ha vestit objectes contemporanis com unes sabatilles d’esport, un casc ciclista i uns altaveus en l’exposició ‘Amstel Art’, que estarà en l’edifici de Veles e Vents des d’este dijous i fins al diumenge 19 de març, amb l’objectiu d’adaptar-lo als temps actuals.
Així ho ha explicat el director regional de Relacions Institucionals d’Heineken, Pablo Mazo, este dijous durant la presentació d’esta mostra que ha comptat, així mateix, amb la presència del Secretari autonòmic de l’Agència Valenciana de Turisme, Francesc Colomer, dels sis dissenyadors de la composició i la gerent de l’empresa Garín, Helena Ribes.
Entre les seues peces s’exhibix l’obra d’Héctor Serrano qui ha presentat un altaveu portàtil folrat d’espolí amb l’objectiu de “conjuminar tecnologia i herència sedera”.
També es mostren unes sabatilles d’esport, obra de Lola Cruz, que ha volgut que l’espolí salte de la indumentària “per a prendre els carrers” i adaptar-lo a “les tendències actuals”.
Per la seua banda, Ana Illueca, ha combinat espolí i ceràmica, dos materials “que identifiquen” als valencians, en una mostra d’atuells, plats, un joier i un sac que contenen dibuixos que reten homenatge a la figura dels velluters.
PRIMER CASC DEL MÓN QUE ES PLEGA
La startup Closca, dirigida per Carlos Ferrando, delecta amb una proposta avantguardista en la qual presenta el primer casc de bicicleta que es plega.
Tot i que el producte ja s’ha internacionalitzat i ha sigut exposat en el Museu Victoria Albert de Londres, el Centre Pompidou de París o el Museum of Modern Art (MOMA) de Nova York, ara presenta una nova versió d’espolí que combina “disseny, innovació i tradició”.
“Teníem curiositat a encaixar un producte avantguardista i net com és el casc d’una bicicleta amb una cosa tan treballada i amb tant detall com és l’espolí”, ha destacat el seu creador.
Una altra de les propostes que barregen modernitat amb la tradició del teixit valencià és la que porta David Rivadulla qui ha volgut separar-se del negoci familiar que li precedix, — Tresillos Rivadulla –, amb la seua pròpia marca: Ribags.
Per a l”Espolí Collection’ ha presentat una motxilla que alterna pell i teixit artesanal amb l’objectiu de “transmetre la fortalesa i versatilitat d’una tradició”.
Per la seua banda, Adrián Salvador, el creador de la marca Siemprevivas, ha elaborat una jaqueta bomber i una gorra, dues peces urbanes i a l’última moda.
L’empresa tèxtil Garín, –original de 1820– ha sigut l’encarregada de cedir les teles perquè estos creadors pogueren dur a terme els seus dissenys.
La gerent de Garín ha confessat que es va mostrar sorpresa quan Amstel li va proposar fer productes actuals amb teles d’espolí.
“Han localitzat artesans amb un currículum importantíssim, jo mai m’haguera imaginat veure un espolí així”, ha manifestat.
“PASSIÓ PER L’ESPOLÍ”
A més, el director regional de Relacions Institucionals d’Heineken, Pablo Mazo, ha valorat que a València existix “passió per l’espolí” i ha expressat la seua aposta fèrria per les Falles que, al seu parer, a més de ser color “són seda, un teixit que es remunta a més de cinc segles d’història valenciana”, ha asseverat en relació a la històrica ruta de la seda que tenia la ciutat com un dels seus punts de connexió entre Orient i Occident.
Finalment, Colomer ha destacat que esta exposició “va en la línia del compromís del Consell per impulsar els atractius de la Comunitat vinculats al turisme cultural i al llegat de la seda”.
“El nostre objectiu és posar en valor la història, les festes, les tradicions i el patrimoni de la Comunitat amb la finalitat de crear una oferta turística sòlida entorn d’este producte”, ha afegit.
Al seu juí, es tracta d’una ocasió “única” per a donar a conéixer durant estes falles un de les icones valencianes més representatiu, com és l’espolí” perquè “permet acostar-ho a les noves generacions, alhora que s’impulsa l’engegada de noves iniciatives per part d’emprenedors valencians”.

Response: Des d’aquest dijous i fins al 19 de març, es podrà veure a l’edifici de Veles e Vents valencià l’exposició “Amstel Art”. En la mostra es podran veure objectes dissenyats per diferents artistes que han utilitzat l’espolí, el teixit tradicional valencià, per revestir objectes com sabatilles d’esport, cascs ciclistes o altaveus. L’empresa tèxtil Garín ha cedit les teles als artistes.


Instruction: Explica'm de manera resumida les idees principals del text:

Context:
El programa Invulnerables contra la pobresa infantil, que va començar fa tres anys amb Tortosa entre les set primeres ciutat per testar-lo, ha aconseguit a la capital ebrenca uns resultats i un funcionament de referència a la resta del país.
El treball que es fa a Tortosa, amb una important xarxa d'entitats socials i empresariat que ajuda a una cinquantena de famílies a trencar amb la xacra de la pobresa, inserir-se al mercat laboral i garantir la igualat d'oportunitats i de futur per als seus fills, s'ha posat com exemple per a la resta de territori català, en la jornada que s'ha celebrat a la Cambra de Comerç de Tortosa, aquest divendres.
Sor Lucía Caram, impulsora d'Invulnerables, ha agraït que l'Ajuntament cregués des del principi amb el projecte i ha animat a més empreses i ciutadans de les Terres de l'Ebre a involucrar-se i col·laborar per poder fer créixer el programa.
La Cambra de Comerç de Tortosa ha acollit aquest divendres una jornada de presentació i debat sobre el programa Invulnerables i que lluita contra la pobresa infantil i per "trencar els cercles de la pobresa hereditària", en benefici de famílies amb dificultats socioeconòmiques i per la igualtat d'oportunitats dels seus fills.
El projecte encapçalat per sor Lucía Caram ajuda a les Terres de l'Ebre a una cinquantena de famílies i ha creat una xarxa d'entitats socials que ofereix acompanyament en diversos àmbits als nens en risc d'exclusió i una xarxa d'empreses que ajuda a la inserció dels seus pares.
"Els nens no poden estar condemnats a ser pobres o que no puguin ser allò que volen ser.
Han de tenir igualtat d'oportunitats, i els hem de donar el mateix que farien els seus pares si tinguessin les condicions socials i econòmiques necessàries", ha defensat Caram.
De fet, Invulnerables té dos "potes" importants, totes dues vinculades a l'Obra Social La Caixa, el programa ProInfància i l'Incorpora, d'intermediació laboral.
Incorpora ja ha donat feina a 90 persones a l'Ebre però aprofitant la jornada d'aquest divendres, Caram i la gent d'Invulnerables ha iniciat noves visites a noves empreses que puguin participat en la iniciativa.
Amb aquestes trobades es vol definir la formació que cal oferir, a mida de la demanda i de l'oferta, així com ampliar el programa amb més oportunitats per donar feina a pares i mares.
"Aquí ja estem creixent i és fonamental aquesta aliança, ajuntar el tercer sector i l'empresa a treballar a la mateixa taula, perquè si no, ens anem ignorant o només demanem que ens donin diners i l'empresa necessita un retorn i una explicació", ha dit Caram.
"Quan coneixeran, la creativitat sobre què poden fer augmentarà i ens oferiran més coses de les que possiblement podíem demanar-los", ha afegit.
La religiosa ha posat l'experiència de Tortosa amb el programa com un referent i un exemple a seguir i ha agraït el compromís de l'Ajuntament de la ciutat amb Invulnerables.
També ha assenyalat que amb el suport de la Cambra de Comerç i de l'Obra Social La Caixa es garanteix el seu èxit dins del territori.
Per la seva banda, l'alcaldessa de Tortosa, Meritxell Roigè, ha remarcat la trajectòria del consistori dins del projecte i ha posat en valor la col·laboració público-privada que ajuda a tirar endavant aquest tipus d'iniciatives.
Amb La Caixa, l'Ajuntament de Tortosa també treballa amb el programa 6-16, on es dona a suport a 116 nens i nenes i que ha comptat amb 65.000 euros de recursos.
Al projecte Invulnerables també hi col·labora la Fundació Barça amb el taller FutbolNet i els Barça Kids, des del qual es promou els valors del respecte, la humilitat i el treball en equip mitjançant la pràctica de l'esport.
Caram ha animat a tothom que hi vulgui participar a posar-se en contacte amb les entitats socials o directament amb l'Esplai Blanquerna que treballa directament amb els nens i les famílies i pot ajudar a trobar l'encaix de cada voluntari en la iniciativa.
Més enllà de fer aportacions econòmiques també es pot col·laborar amb l'acompanyament dels nens a les activitats que duen a terme, el suport als professionals o amb l'alfabetització de pares i mares, entre d'altres.
"La imaginació a partir de la realitat", ha animat la religiosa.

Response: Aquest divendres s’ha celebrat a la Cambra de Comerç de Tortosa una jornada de presentació del programa "Invulnerables". Aquest projecte, vinculat a l'Obra Social La Caixa, el programa "ProInfància" i "l'Incorpora", és un exemple a l’hora de lluitar contra la pobresa hereditària mitjançant la inserció laboral dels pares i les mares d’una cinquantena de famílies a la capital ebrenca.


Instruction: Explica'm de manera resumida les idees principals del text:

Context:
Martí, un dels cinc detinguts a Lleida que es troben en presó preventiva per les protestes per la sentència de l'1-O, ha agraït les "mostres de solidaritat" i ha dit que no s'acostuma a estar privat de llibertat.
"L'Estat ens té engabiats com un ocell al qual volen tallar-li les ales però cap cel·la pot treure les ambicions de llibertat del nostre poble" ha explicat en un missatge de veu que s'ha escoltat aquest dissabte a la roda de premsa que han fet diversos familiars, amics i entorn dels detinguts per exigir la seva posada en llibertat.
També hi ha intervingut una membre dels grup de suport a l'Amadeu, un altre dels detinguts.
L'acte ha reunit prop d'un centenar de persones i s'ha fet simultàniament a Barcelona, Girona i Tarragona.
En un àudio d'un minut de durada que es va gravar aquest 1 de novembre a la presó de Lleida, Martí ha assenyalat que porta "divuit dies privat de llibertat" i que no s'hi acostuma ja que "un ocell no sap viure engabiat".
El missatge continua explicant que "la vida a la presó és molt monòtona" i que té "moltes ganes d'abraçar els amics i la família".
El Martí també ha agraït "les mostres de solidaritat i tot l'escalf" que la gent els fa arribar.
A l'acte hi han participat familiars, amics i entorn dels detinguts a Lleida, així com també persones que "volem traslladar la nostra solidaritat a totes elles" ha explicat l'Andrea, membre del grup de suport a Martí.
En la seva intervenció ha denunciat "la violència policial, les negligències judicials i la vulneració de drets i llibertat" que "han caracteritzat les detencions i actuacions policials d'aquests dies" i també ha exigit la posada en llibertat de les cinc persones que es troben en presó provisional i de les dues que han estat enviades al CIE per posteriorment ser expulsades del país.
També han demanat l'absolució de totes les persones "represaliades".
A l'acte també s'ha llegit el comunicat que ha fet arribar la família d'Amadeu, el jove de 21 anys i veí d'Artesa de Segre, que va ser detingut el dia 18 d'octubre i que es troba al centre penitenciar de Ponent.
Segons l'escrit, el jove va ser detingut "injustament" per uns fets que "no s'ajusten a la realitat" i remarca que es tracta d'una "acusació falsa".
Els familiars del jove també rebutgen "qualsevol situació de violència produïda" i fan una crida a la "serenitat i al diàleg" afegint que "qui s'hagi d'asseure a parlar ho faci".
En el comunicat, els familiars asseguren que "no cedirem davant tanta injustícia" i que "lluitarem fins arribar on calgui" per demostrar la "innocència" del jove.
El text finalitza amb un agraïment a totes les persones que "s'estan mobilitzant i solidaritzant en aquests moments tant durs".
Per la seva banda, la membre de l'Advocacia per la Democràcia Ester Sancho ha qualificat "d'excepcionals" les mesures que aquestes darreres setmanes s'han pres a nivell policial i judicial assenyalant que "no s'acullen als paràmetres jurídics als que estem acostumats els advocats".
Ha explicat que tenen 6 causes obertes però que segurament "acabaran sent-ne vuit" perquè també hi ha la part de menors.
Sancho ha explicat que Advocacia per la Democràcia està recollint tots els casos de lesions i agressions.
"Intentarem reparar en la mesura possible totes les vulneracions que s'han produït".
També ha alertat que "en els mateixos informes policials es dona la pauta que hi ha noves detencions" i ha fet una crida a fer un "ús responsable de les xarxes socials".
Ha indicat que "ningú pot estar absolutament segur que la seva participació pacífica en una mobilització no acabi donant lloc a una incriminació" donada la "gran arbitrarietat" que han observat.
La convocatòria ha reunit prop d'un centenar de persones, moltes de les quals duien cartells en els què s'hi llegia "llibertat preses i presos polítics".
També s'hi ha vist una pancarta de grans dimensions amb el lema "Martí llibertat" i dues pancartes grogues demanant la llibertat, en aquest cas, d'Amadeu.
A l'acabar l'acte els assistents han cridat "llibertat preses polítiques" i "fora el feixisme dels nostres pobles".

Response: Els familiars i l'entorn dels empresonats a les comarques de Ponent pels fets de l'1 d'octubre han celebrat aquest dissabte un acte a Lleida per demanar el seu alliberament. L'acte s'ha celebrat simultàniament a Barcelona, Girona i Tarragona, i ha reunit a un centenar de persones. Martí, un dels cinc detinguts a Lleida, ha enviat un àudio agraint el suport.


Instruction: Explica'm de manera resumida les idees principals del text:

Context:
La Generalitat Valenciana preveu d’invertir quatre-cents milions d’euros en la creació de quatre noves línies de metrotram per reforçar el transport públic de l’àrea metropolitana de València i suplir les deficiències actuals.
En concret, es desenvoluparan al corredor nord de la comarca de l’Horta (Port de Sagunt – Sagunt – Rafelbunyol – València), la zona nord-oest (Paterna-Burjassot – Parc Tecnològic – València), la zona sud d’aquesta mateixa comarca (Albal – Catarroja – València) i la zona oest (Xirivella – Alaquàs – Aldaia – barri del Crist).
El metrotram és un sistema de transport públic multitudinari basat en autobusos elèctrics d’alta capacitat, que discorren per plataformes majoritàriament reservades, dissenyat específicament amb serveis per a millorar el flux de passatgers, ha indicat la Generalitat en un comunicat.
El conseller de Política Territorial, Obres Públiques i Mobilitat, Arcadi España, ha valorat aquesta proposta com una gran iniciativa per a connectar zones de l’àrea metropolitana de València que “fins ara no compten amb una alternativa de transport públic prou competitiva” i ha destacat que això permetrà de donar un servei més bo a nuclis de població grans, centres empresarials i comercials.
El metrotram que connectarà el Port de Sagunt, Sagunt i València circularà entre el Port de Sagunt i Sagunt per oferir un servei de transport competitiu en aquests dos nuclis i més tard connectar amb l’entorn de Parc Sagunt, per la CV-309, des d’on es canalitzarà el trànsit cap a València o cap a la xarxa de Metrovalència per afavorir la intermodalitat.
Es preveu d’executar un tram dins el municipi de Sagunt, que connectarà el Port de Sagunt amb l’estació de rodalia de RENFE i el nucli històric amb unes quantes parades.
Es desenvoluparà la connexió amb València i es valorarà, per millorar la connectivitat, el disseny d’un carril reservat.
A més, estudiaran la possibilitat de connectar els municipis de l’entorn amb la xarxa de Metrovalència.
La Generalitat també proposa un sistema metrotram al llarg de l’eix de la CV-35, que connectarà els municipis de Burjassot i Paterna, i les àrees industrials de Font del Gerro i el Parc Tecnològic.
Amb aquest sistema de transport d’alta capacitat s’aconseguirà de millorar l’eficiència dels temps de desplaçament i el sistema de transport en aquest corredor metropolità, sobretot quant a la connexió amb les àrees industrials de gran potencial i generadores de mobilitat.
D’aquesta manera, s’obtindrà una “connectivitat real” entre València i les principals àrees industrials i un sistema intermodal de metro, metrotram i tramvia.
Al corredor sud metropolità de l’àrea de València, integrat pels municipis situats al llarg de la V-31, hi ha àrees industrials i comercials importants, i un conjunt urbà on viu molta gent.
La Generalitat assenyala que aquesta població no té accessibilitat al transport públic ferroviari, cosa que en penalitza l’ús i genera una gran dependència del servei de transport públic per superfície, resolt actualment per les diferents línies de Metrobús i del vehicle privat.
Per avançar en mobilitat sostenible, la Generalitat proposa en aquesta zona un nou sistema de metrotram que la connecti amb l’entorn sud de València mitjançant diferents trams de plataforma única i compartida que milloraran l’eficiència del transport públic i la ubicació al llarg del corredor vertebrador dels diferents municipis.
Aquest sistema metrotram es desenvoluparà des del centre de València fins al municipi d’Albal i comptarà amb un ramal cap a la zona comercial d’Alfafar.
Finalment, s’impulsarà un altre sistema de transport d’alta capacitat que arreplegarà les necessitats de mobilitat dels municipis de Xirivella, Aldaia i Alaquàs amb la ciutat de València.
L’objectiu és aconseguir una infrastructura ràpida a plataforma única o compartida, segons el tram, des del centre de València fins als municipis d’Alaquàs i Aldaia, amb extensió fins al centre comercial Bonaire i el barri del Crist.
D’aquesta manera, es vol dotar l’eix de Xirivella – Alaquàs – Aldaia d’un nou sistema eficient de transport públic, directe i d’altes prestacions i qualitats, amb una connexió adequada a una àrea urbana que té una densitat poblacional alta i una dotació de transport públic deficient.

Response: Amb l’objectiu de millorar les connexions a l’àrea metropolitana de València, la Generalitat Valenciana preveu invertir quatre-cents milions d’euros en la creació de quatre línies de metrotram, el sistema de transport d’autobusos d’alta capacitat. Les noves línies es desenvoluparan al corredor nord de la comarca de l’Horta, la zona nord-oest, la zona sud i la zona oest.


Instruction: Explica'm de manera resumida les idees principals del text:

Context:
L'escriptor Joan de Déu i la il·lustradora Maria Padilla van publicar l'any passat 'El gran llibre de les criatures fantàstiques de Catalunya' amb l'editorial Comanegra.
Un any després, han tornat a unir les seves forces per publicar un atles fantàstic que agrupa, per primera vegada, els paratges catalans de llegenda: 'El gran llibre dels indrets fantàstics de Catalunya' (Comanegra).
El llibre descobreix una trentena de paratges de llegenda concebuts pels catalans i ubicats arreu del país.
En declaracions a l'ACN, Joan de Déu ha explicat que és "una proposta que convida a la gent a veure Catalunya amb els ulls de la fantasia".
"És un viatge geogràfic, una mena d'atles on en lloc de les comarques i les capitals tradicionals, trobes llocs que en la tradició catalana són de llegenda per diferents situacions com ciutats submergides al mar o amagades dins de llacs del Pirineu".
Joan de Déu ha creat aquest mapa del fantàstic des de la llegenda i la mítica.
Quan Joan de Déu i Comanegra van acordar fer el primer llibre sobre les criatures fantàstiques de Catalunya, l'escriptor va suggerir a l'editorial una altra idea que li rondava centrada en els indrets fantàstics del món com Xanadú, l'Atlàntida o el Dorado.
Com ha explicat l'autor, des de Comanegra li van proposar fer-ho però vinculat a Catalunya.
A partir d'aquí l'escriptor va començar a fer-ne recerca i va acceptar la proposta.
De fet, hi havia molt material sobre el tema.
En comparació amb l'anterior llibre, ha recalcat que no hi ha tants paisatges fantàstics com criatures fantàstiques.
De fet, en el llibre que van publicar el passat any en van haver de descartar.
Tot i això, de les criatures, la informació era més escassa i pel que fa els indrets n'hi havia més i van "intentar fer un equilibri".
De fet, una de les diferències respecte 'El gran llibre de les criatures fantàstiques de Catalunya' és que els articles són més llargs i les il·lustracions, abans centrades en una criatura, ara mostren un paisatge, un lloc o també una criatura.
Entre els diferents llocs descrits al llibre, alguns dels que destaca el seu coautor és Malica, una població submergida a prop de la Costa Brava.
De Déu ha apuntat que la tradició diu que antigament peixos i persones vivien en harmonia a Malica.
Ha destacat altres llocs com Mirmanda, als Pirineus Orientals i la Plana del Rosselló, "una ciutat feta per les fades a través dels gegants que la van construir", de la qual ja Verdaguer en va fer referència a 'Canigó', així com la Illa Iman, que es deia que si hi arribaves amb el vaixell de fusta tots els claus es desfermaven.
Imaginar per transformar
Joan de Déu ha manifestat que la fantasia és interessant, "no tant perquè és una evasió dels drames que estem vivint, sinó perquè ens fa veure que hi ha altres maneres d'imaginar".
Ell és un convençut que "només desenvolupant la imaginació es pot transformar el món real".
Per aquest llibre, la forma de treballar l'escriptor i la il·lustradora Maria Padilla va ser diferent respecte la seva anterior obra.
El primer llibre van treballar per separats perquè tenien poc temps, però en aquesta ocasió van convenir que es trobarien per treballar de forma conjunta.
"La complexitat és que hi havia moltes escenes a dibuixar", ha apuntat.
Joan de Déu Prats ha publicat més de cent llibres per a infants i adolescents i ha guanyat diferents premis com el Serra d'Or, l'Hospital Sant Joan de Déu (en dues ocasions), el Cavall Fort i el Guillem Cifre de Colonya.
Ha recordat que va començar amb literatura infantil i juvenil.
"Quan vaig començar a fer llibres per adults me'n van encarregar alguns sobre llegendes.
Entre el meu bagatge de la literatura infantil amb el joc de la imaginació i les llegendes d'adults, vaig veure que hi havia tot un material més enllà dels nens que podia ser engrescador pels adults.
A través de la llegenda pots explicar altres coses de la manera de ser", ha assegurat.

Response: L'editorial Comanegra publica "El gran llibre dels indrets fantàstics de Catalunya", escrit per Joan de Déu i il·lustrat per Maria Padilla. El llibre, que és una mena d'atles, recorre trenta paratges de llegenda que conviden al lector a veure Catalunya amb ulls de fantasia. Dels llocs descrits al llibre, l'autor destaca Malica, una població submergida de la Costa Brava.


Instruction: Explica'm de manera resumida les idees principals del text:

Context:
Una treballadora de l'aeroport de Palma ha presentat una denúncia contra un agent de la Guàrdia Civil del control de seguretat per un presumpte cas de discriminació lingüística, assegurant que l'agent li va impedir el pas per parlar-li en català.
En la denúncia presentada davant el Jutjat d'Instrucció número 3 de Palma, en funcions de guàrdia, la dona explica que els fets van tenir lloc després de passar per l'arc de seguretat una segona vegada, després de sonar el detector a la primera.
Va ser escorcollada per un dels treballadors de seguretat privada de l'aeroport i va poder accedir a les instal·lacions.
Segons el seu relat, seguidament li van venir a buscar una parella de guàrdies civils que li van demanar que els acompanyés, que els mostrés el DNI i la targeta d'Aena, cosa que va fer.
Va haver de tornar a passar per l'arc de seguretat i un dels guàrdies civils li va dir que "tot estava correcte" i que ja podia tornar a accedir a l'aeroport.
En aquest punt, la dona explica que es va acomiadar en català "donant-li les gràcies" i que l'home es "va exaltar molt" i que li va dir que "a l'agent de l'autoritat se li parla espanyol o no ho entén".
Continua explicant que ella va contestar que tenia dret a parlar la llengua que volgués.
"Ell em va dir que ho fes en castellà o no entraria, així que no em va deixar passar i va al·legar que no havia passat el control de seguretat com a excusa", indica la dona en la denúncia, on sosté que això era una "falsedat" per retenir-la.
L'OCB reclama una investigació
Arran d'aquesta denúncia, presentada el passat dimarts, l'Obra Cultural Balear (OCB) ha reclamat a la delegada del Govern, Rosario Sánchez, que insti a la direcció de la Guàrdia Civil a realitzar una investigació "a fons" amb les actuacions disciplinàries que puguin correspondre.
En un comunicat enviat als mitjans, l'entitat adverteix que si es confirmen els fets relatats en la denúncia "constituiria un gravíssim cas de discriminació d'un ciutadà per part d'un membre de les forces i cossos de seguretat de l'Estat per raó de llengua".
L'OCB també ha recordat que les forces i cossos de seguretat han de respectar l'ordenament jurídic, "amb absoluta neutralitat política i imparcialitat i, en conseqüència, sense discriminació per raons ideològiques", així com "impedir qualsevol pràctica abusiva, arbitrària o discriminatòria" i mantenir un tracte correcte amb els ciutadans.
L'entitat ha apuntat que els fets relatats podrien constituir "una falta molt greu, sempre que no sigui fins i tot delicte" i ha instat a la Delegació del Govern a Balears a adoptar, "de manera inajornable", les mesures necessàries "per acabar amb els incidents per raó de llengua protagonitzats per membres de les forces i cossos de seguretat estatals que vulneren el dret dels ciutadans d'aquestes illes a expressar-se en la llengua de la seva elecció".
Addicionalment, l'OCB demanarà una reunió amb el nou cap de la Guàrdia Civil a Balears, Alejandro Hernández Mosquera, i amb el seu homòleg de la Policia Nacional, Gonzalo Espino Creu.
Defensar els drets lingüístics
Paral·lelament, ha animat a la presidenta del Govern en funcions -que previsiblement serà investida novament presidenta aquest mateix dijous-, Francina Armengol, a pronunciar-se públicament sobre aquest assumpte i a "sortir en defensa de tots els ciutadans víctimes de casos de discriminació lingüística, especialment greus, quan són perpetrats per part de membres de les forces i cossos de seguretat".
També ha instat la ciutadania a "fer valer els seus drets lingüístics en tots els àmbits de la vida quotidiana i denunciar sense por els casos de conculcació del seu exercici, perquè la millor manera de mantenir la llengua viva i vigorosa és usar-la".

Response: Una treballadora de l’aeroport de Palma ha presentat una denúncia contra un guàrdia civil que no li va deixar passar el control de seguretat per motius lingüístics. Segons la dona, l’agent li va barrar el pas quan ella es va dirigir a ell en català, fet que el va exaltar molt. L'Obra Cultural Balear ha reclamat una investigació a fons.


Instruction: Explica'm de manera resumida les idees principals del text:

Context:
L'advocat Gonzalo Boye ha insistit aquest dissabte que Quim Torra continua essent president de la Generalitat i diputat al Parlament, però ha reconegut que el president obeiria una possible inhabilitació en cas d'una sentència definitiva.
"Si hi ha una condemna ferma i el Parlament l'executa, ell l'acatarà.
Sempre ho ha tingut molt clar i mai ha dit el contrari", ha afirmat Boye al programa 'El Suplement' de Catalunya Ràdio.
"El que passa és que una cosa és això i l'altra que robin a l'àrbitre, s'enduguin la pilota i no permetin jugar la resta del partit, que és el que pretén fer la JEC", ha criticat l'advocat de Quim Torra.
Per la seva banda, la portaveu del Govern, Meritxell Budó, ha estat menys taxativa en afirmar que Torra acataria una condemna ferma d'inhabilitació –"no em correspon a mi, respecte màxim a la seva decisió"- però sí ha volgut deixar clar que no reconeix la resolució de la JEP de deixar vacant l'escó del president: "La llista de JxCat no correrà en cap cas.
Torra és diputat", ha sentenciat Budó als micròfons de Rac1.
"No estem desobeint, la JEC no té competència"
"La JEC no té competència per retirar cap acta de diputat.
No estem desobeint perquè no tenen atribucions per treure la condició de diputat a ningú, estem posant una evidència sobre la taula", ha continuat la consellera de la Presidència.
"El que va fer ahir la Junta Electoral Provincial no té cap recorregut", ha puntualitzat Budó, que també ha posat la mà al foc i ha assegurat que Torra estarà present al ple del Parlament dels propers 22 i 23 de gener.
"Ahir mateix el president Torrent va garantir els seus drets polítics", ha recordat la portaveu del Govern.
"Els serveis jurídics de la Generalitat estan preparats per possibles noves denúncies contra el president i per presentar al·legacions per la condemna del TSJC", ha avançat Budó, que ha lamentat que "constantment hem de defensar les institucions catalanes".
Sobre la trucada entre Pedro Sánchez i Quim Torra, la consellera de la Presidència ha assenyalat que només va ser un primer pas i que ara "cal una trobada prèvia entre presidents" per començar el diàleg i una mesa de negociació entre governs.
"El més important és que els dos presidents es trobin, el lloc és igual: a Madrid o a Barcelona.
No hi ha cap problema", ha reflexionat en veu alta Budó.
La portaveu del Govern ha descartat igualment que una convocatòria d'eleccions anticipades –abans d'acabar el 2020- estigui sobre la taula i sí ha assegurat que la voluntat de l'executiu és aprovar els pressupostos "a finals de gener".
"Si això succeeix, els nous comptes de la Generalitat podrien ser efectius pels volts de l'abril", ha conclòs Budó.
"El que tenim aquí és un acte subversiu de la JEC"
En paral·lel, Gonzalo Boye ha reiterat que la Junta Electoral Central (JEC) "no és un òrgan competent per inhabilitar un president autonòmic".
"Si posem el mateix escenari en una altra comunitat autònoma, hi hauria consens que el que ha passat amb Quim Torra és una barbaritat", ha assenyalat l'advocat, que ha avisat la JEC i el Suprem.
"Emetre credencials indegudes és delicte.
Tinc l'ordre de Torra d'anar fins al final", ha manifestat Boye.
A banda, l'advocat ha recordat que la llei estableix que per ser escollit president s'ha de ser diputat, però no diu res sobre si ho pot seguir essent un cop ja no és membre de la cambra.
"L'única cosa en què estem d'acord la JEC, la JEP i nosaltres és que el càrrec de diputat al Parlament és una condició per ser president però no per continuar sent president", ha puntualitzat Boye.
"L'únic que tenim aquí és un acte subversiu per part de la JEC", ha finalitzat l'advocat de Quim Torra.

Response: En declaracions al programa "El Suplement" de Catalunya Ràdio, Gonzalo Boye, l'advocat de Quim Torra, ha dit que el president acataria una possible inhabilitació en cas d'una sentència ferma. Ha recordat que Torra continua sent diputat del Parlament i president, i que la Junta Electoral de Catalunya no és un òrgan competent per retirar actes de diputat o inhabilitar presidents.


Instruction: Explica'm de manera resumida les idees principals del text:

Context:
Els treballadors públics de les delegacions de la Generalitat a l'exterior han estat acomiadats, segons ha pogut saber l'ACN.
El personal de les delegacions de París, Londres, Berlín, Lisboa, Viena, Washington, Copenhagen i Roma perdran la seva feina, tot i que en la majoria dels casos tenien contractes indefinits, de caràcter local –és a dir, d'acord amb la legislació britànica, francesa o italiana-, i havien participat en un concurs públic per accedir a les seves places.
Tot i que no eren funcionaris, els de les delegacions sí que eren treballadors públics i són per ara els únics sense rang directiu acomiadats pel 155.
Segons ha pogut saber l'ACN, el ministeri d'Exteriors va autoritzar-los el 9 de novembre a reincorporar-se als seus llocs de feina per fer "gestió interna i administrativa", però en cap cas "cap acte institucional", ja que les delegacions es consideraven "tancades".
El Departament d'Exteriors de la Generalitat va dir-los que volia "explorar" la possibilitat de traslladar-los a d'altres organismes públics dins del seu àmbit geogràfic, i els va demanar les seves preferències, però finalment això no s'ha fet i s'ha procedit al seu acomiadament.
La carta d'acomiadament, que va signada pel Secretari General d'Exteriors Aleix Villatoro, diu que "en compliment de les instruccions del Ministerio de Exteriores (MAEC)" els contractes laborals queden "extingits" per aplicació del Decret 945/2017 que regula el 155.
"He rebut instruccions explícites del MAEC", diu Villatoro, "sobre la necessitat de procedir a l'acomiadament, amb data 30 de novembre, de tot el personal que presta serveis a les Delegacions del Govern a l'exterior".
A la carta, es notifica als treballadors que se'ls "indemnitzarà d'acord amb la normativa aplicable".
Segons ha pogut saber l'ACN, el 9 de novembre el ministeri d'Exteriors va autoritzar els treballadors a reincorporar-se als seus llocs de feina per fer "gestió interna i administrativa", però en cap cas "cap acte institucional", ja que les delegacions es consideraven "tancades".
El Departament d'Exteriors de la Generalitat va dir-los que volia "explorar" la possibilitat de traslladar-los a d'altres organismes públics dins del seu àmbit geogràfic, i els va demanar les seves preferències, però finalment no s'ha fet i s'ha procedit al seu acomiadament.
Segons ha pogut saber l'ACN, una trentena de persones perdran la seva feina arran del 155, que suposa el desmantellament de totes les oficines de la Generalitat a l'exterior, excepte la de Brussel·les.
Amb tot, el procediment d'acomiadament pot ser complicat i pot variar segons els casos, ja que els treballadors tenen contractes locals basats en la legislació dels països on resideixen –el Regne Unit, França, Itàlia o Dinamarca, per exemple- i les indemnitzacions o avisos hauran de cenyir-se a aquesta legislació, i no a l'espanyola.
De fet, segons ha pogut saber l'ACN de fonts properes als treballadors, els acomiadaments es consideraran "improcedents" i molts creuen que s'estan vulnerant els seus drets laborals.
El personal acomiadat, de fet, és tot de caràcter tècnic, i en cap cas hi ha treballadors o càrrecs "de confiança" del govern destituït.
Molts pensaven, segons ha pogut saber l'ACN, que la seva situació laboral quedaria en suspens a l'espera dels resultats de les eleccions del 21-D, i han quedat sorpresos per aquests acomiadaments "fulminants".
L'obertura de delegacions a l'exterior és, de fet, un dret reconegut a l'Estatut i les seves tasques no són exclusivament de caràcter polític, sinó que el personal fa molts informes tècnics sobre els desenvolupaments en matèria econòmica, social o mediambiental en els seus països.
Des de l'aplicació del 155, el 27 d'octubre, les delegacions a l'exterior han estat tancades, tot i que a primers de novembre, i d'acord amb un correu electrònic a tot el personal laboral que ha pogut veure l'ACN, es va donar la instrucció als treballadors d'accedir als seus llocs de feina per "realitzar tasques de gestió i administració interna".
Amb tot, es va matisar que quedava "anul·lada tota activitat institucional" i que se'ls permetia accedir al lloc de feina a l'espera de rebre "instruccions més concretes".
El Departament d'Exteriors els va comunicar que caldria "valorar les possibilitats futures i tenir plans de contingència" dins de "les possibilitats actuals" i per això els va expressar la "voluntat d'oferir a tots els treballadors amb contracte laboral vigent interessats noves funcions a entitats de la Generalitat, sempre que sigui necessari".
En tot cas, es tractava d'oferir llocs de feina "als organismes vinculats o dependents de la Generalitat" dins de "l'àrea geogràfica de la delegació".
És a dir, per un treballadors de la delegació de Roma, es buscaria una plaça dins d'un altre ens públic de la Generalitat a Itàlia.
El pla, però, no s'ha tirat endavant i, per imposició del 155, el Departament ha començat a notificar els acomiadaments.

Response: En virtut de l'article 155, aplicat a Catalunya el 27 de novembre, s'han tancat les delegacions estrangeres de la Generalitat a París, Londres, Berlín, Lisboa, Viena, Washington, Copenhaguen i Roma. Els treballadors, la majoria de caràcter tècnic, han estat acomiadats de forma fulminant. En un principi, el Departament d'Exteriors els volia traslladar, però això no s'ha acabat produint.


Instruction: Explica'm de manera resumida les idees principals del text:

Context:
Què va passar entre el 25 d'octubre i el 27 d'octubre del 2017?
Les reconstruccions s'han fet fins ara sense la veu directa dels protagonistes, però a partir del judici al Tribunal Suprem es podrà conèixer la versió directa, sense filtres, de tots els desencadenants que van conduir el país cap a la declaració de la independència.
El primer que s'hi ha referit amb detall ha estat Joaquim Forn, exconseller d'Interior, que a preguntes del seu advocat ha volgut deixar clar que la proclamació de la República no va tenir cap transcendència ni cap efecte pràctic.
També ha indicat que Carles Puigdemont, el gran absent en el judici i a qui no s'ha acceptat com a testimoni, era partidari d'anar a eleccions.
No les va convocar pel fracàs del diàleg amb Madrid i per la pressió de sectors de l'independentisme, inclosos membres del seu Govern.
"No és cap notícia", ha remarcat Forn -que es prepara per compatibilitzar el procés al Suprem amb la candidatura a l'alcaldia de Barcelona- sobre les intencions de l'expresident de la Generalitat.
L'exconseller, que ha començat visiblement nerviós i ha acabat amb més calma, ha resseguit les preguntes del lletrat Xavier Melero per reconstruir les hores decisives de finals d'octubre.
El dia 25 hi va haver una reunió al Palau de la Generalitat que va incloure membres del Govern -no tots-, dirigents de les entitats i integrants de l'anomenat estat major del procés.
El dilema era clar: DUI o eleccions.
Jordi Sànchez, en aquells moments ja tancat a Soto del Real, va fer saber per carta -entregada pel Síndic de Greuges, Rafel Ribó- que era partidari d'anar a eleccions.
Forn no ha acabat de revelar què defensava, però sí que ha relatat una reunió el dia 26 d'octubre del 2017 a la conselleria de l'Interior, amb pràcticament un centenar de persones, en la qual va assenyalar que si hi havia comicis autonòmics es podrien reunir la setmana vinent amb normalitat, però que si hi havia 155, no es podria celebrar cap trobada d'aquest tipus al cap de set dies.
"Estarem cessats", va dir Forn al personal de la conselleria reunit a l'auditori del departament.
Menys d'una setmana després, de fet, l'exconseller va ser un dels que van viatjar fins a Brussel·les per fer una roda de premsa al costat de Puigdemont, el qual va arribar a la capital belga amb la voluntat d'arrencar un exili sostingut en el temps.
Després de la compareixença, que va ser multitudinària, Forn va tornar amb avió a Barcelona, com també ho van fer Dolors Bassa -reclosa a Alcalá Meco- i Meritxell Borràs, acusada de malversació de fons públics i desobediència.
En aquell moment ja era vigent l'article 155 de la Constitució, contra el qual no es va oferir "resistència", segons l'exconseller.
Puigdemont, això sí, havia anunciat a través de portaveus que el dilluns posterior a la intervenció de l'autonomia seria a Palau a partir de les nou del matí.
Diàleg, diàleg, diàleg
Forn ha llegit les paraules del 10 d'octubre amb les quals Puigdemont va donar per suspesa la proclamació de la República que s'havia de fer, segons la llei del referèndum, dos dies després de la votació: "El Govern i jo mateix proposem que el Parlament suspengui els efectes de la declaració d'independència per tal que en les properes setmanes emprenguem un diàleg sense el qual no és possible arribar a una solució acordada".
L'expresident va revelar -sense concretar- que hi havia hagut ofertes de mediació internacional, i que calia actuar amb prudència.
Forn ha llegit les paraules textuals de Puigdemont amb les quals va donar per supesa la declaració de la independència el 10 d'octubre del 2017
Aquesta prudència es va mantenir fins al 27 d'octubre, i en tot moment -aquesta és la versió de Forn, però també la que ha impregnat la declaració matinal d'Oriol Junqueras- es va apostar per la via del diàleg.
Per això es va suspendre la DUI, per això es va provar la mediació i, per això, es va ajornar tant com es va poder la proclamació de la República, ha sostingut Forn.
Ara bé: fins i tot el dia de la declaració es van evitar accions que comportessin un abans i un després.
Forn ha indicat que no es van posar en contacte amb cap cancelleria, ni tan sols amb l'Estat.
Cap efecte jurídic de la declaració al Parlament.
De fet, la declaració "política" d'independència, pròpiament, no es va votar.
Sí que va passar en el cas de les dues propostes de resolució, però el text que proclama la República ni tan sols es va publicar als butlletins oficials.
Unes explicacions que Forn portava preparades en la mesura que les ha plantejades el seu advocat, i que ara es podran comparar amb les intervencions que facin els exconsellers Jordi Turull i Josep Rull, que van viure aquells dies amb molta intensitat al Palau de la Generalitat.

Response: Joaquim Forn ha estat el primer implicat directe en la DUI del 2017 a declarar en el judici del procés al Tribunal Suprem. L’exconseller d’Interior ha deixat clar que la declaració de la República no tenia cap intenció pràctica, i que, entre els dies 25 i 27 d’octubre, el debat al si del govern era si declarar-la o convocar eleccions.


Instruction: Explica'm de manera resumida les idees principals del text:

Context:
La nova programació del Museu Palau Solterra de Torroella de Montgrí (Baix Empordà) posa el focus a les creadores amb una selecció de treballs protagonitzats per dones.
La mostra temporal exposa l'obra de sis fotògrafes iranianes i sis d'espanyoles que, sense conèixer-se, tenen "afinitats" i connexions amb temes com la soledat o la nostàlgia del passat.
"Cada parella (una espanyola i una iraniana) és un món però unir-les ha estat molt emocionant", ha destacat Zara Fernández, una de les comissàries de la mostra que arriba per primer cop a Catalunya després de veure's a diferents indrets d'Espanya i Nova York.
D'altra banda, la mostra de la col·lecció permanent inclou quinze temàtiques a través de la mirada de quinze dones amb la idea de "trencar fronteres" i fer reflexionar el visitant.
El Palau Solterra ha programat en la nova temporada expositiva d'hivern que s'inaugura aquest dissabte un treball sobre les "afinitats" i connexions de dotze fotògrafes iranianes i espanyoles.
És una producció de l'Associació Cultural del Mediterrani Occidental (MED-OCC) que dirigeix Zara Fernández, una de les comissàries de la mostra juntament amb Santiago Olmo.
Aquest divendres Fernández ha explicat que l'entitat porta més de vint anys treballant per apropar les cultures del mediterrani en el camp de les arts visuals i de l'arquitectura i que és el primer cop que se centren només en fotògrafes.
"Ha estat un repte i tot un experiment", segons Fernández, perquè no sabien si trobarien artistes de diferents països que, sense conèixer-se, tinguessin una mirada similar.
El que s'ha fet ha estat seleccionar algunes sèries de les autores espanyoles i buscar treballs similars de fotògrafes de l'Iran.
S'han centrat en aquest país de l'Orient Mitjà perquè és una "mina" a nivell d'artistes audiovisuals de qualitat.
"Cada parella és un món", afirma, i posa l'exemple de la formada per María Zarazúa i Newska Tavakolian.
Totes dues comparteixen una mirada sobre la soledat amb un llenguatge similar i amb personatges "atrapats".
El cas de Newska és més dramàtic perquè les fotografies escollides a la mostra formen part de la sèrie que va fer durant l'any que va estar en arrest domiciliari.
"Les persones que hi apareixen són els seus veïns de l'edifici on vivia", detalla la comissària.
La resta de parelles estan formades per Soledad Córdoba-Shadi Ghadirian; Cristina Garcia-Hengameh Golestan; Amparo Garrido-Rana Javadi; Isabel Muñoz-Gohar Dashti i Mayte Vieta-Ghazaleh Hedayat.
Totes elles parlen de temes com els casaments, la nostàlgia del passat o paisatges onírics en el no-res, entre d'altres.
Una experiència "molt enriquidora", segons Fernández, perquè les artistes participants van quedar sorpreses d'identificar-se "com un mirall" amb l'obra de la seva parella escollida malgrat no conèixer-se de res.
L'exposició va començar a itinerar el 2016 i des de llavors ha passat per Nova York, Teheran i també a diferents punts d'Espanya.
Ara és el primer cop que es pot veure a Catalunya.
Quinze temàtiques a l'exposició permanent
Aquest espai de la fundació Vila Casas ha programat una nova exposició fotogràfica permanent amb material del fons titulada 'Nos-altres, espais de frontera'.
Són quinze temàtiques amb quinze veus de dones (textos de creadores de diferents disciplines i edats) on també es mostren les peces que s'han adquirit recentment com és el cas de fotografies d'Andrea Torres, Sabela Eiriz i Álvaro Sánchez-Montañés.
La idea és fer reflexionar el visitant i "trencar fronteres" sobre temàtiques més socials, artístiques-poètiques i polítiques.
Per Bosch, és un moment interessant per posar en valor les mirades de les dones sense perdre de vista que "ens necessitem els uns amb els altres".
D'altra banda, l'espai 'Artista del fons' està dedicat a Pilar Aymerich i Manel Armengol que immortalitzen una mateixa escena però amb una mirada diferent.
La protagonista és una dona amb una criatura i a sota un cartell que diu 'Jo també sóc adúltera'.
Va participar en una manifestació el 1976 per la despenalització de l'adulteri.
Finalment, a l'apartat de 'Diàlegs amb la col·lecció' l'autor Vicenç Rovira proposa 'Pedra i ombra', una sèrie de fotografies nocturnes basades en les pedres i ombres a la nit inspirant-e en 'La pell efímera' de Manel Esclusa.
Les noves propostes expositives al Palau Solterra s'inauguren aquest dissabte i es podran veure fins al 19 de maig.

Response: Aquest dissabte, el Museu Palau Solterra de Torroella de Montgrí inaugura una mostra en què participen sis fotògrafes espanyoles i sis fotògrafes iranianes. L’exposició agrupa les obres per parelles —una espanyola i una iraniana— per accentuar les afinitats entre les artistes, que tracten temes com la soledat o la nostàlgia. Es podrà veure fins al 19 de maig.


Instruction: Explica'm de manera resumida les idees principals del text:

Context:
La regidoria d’Igualtat de l’Ajuntament de Castelló ha presentat aquest dilluns els actes previstos per conscienciar tota la ciutadania en la necessitat d’aturar la xacra de la violència masclista.
Amb la commemoració mundial del proper 25 de novembre, des de Castelló es duran a terme diferents actes que busquen donar visibilitat al problema i implicar tota la població de la ciutat.
Segons la vicealcaldessa i regidora d’Igualtat a l’Ajuntament, Ali Brancal, “tots hem de ser coresponsables per aturar el problema, no només les institucions; cal que la ciutadania s’implique i siga cada vegada més conscient de les formes per conèixer, previndre i frenar les agressions contra les dones”.
Per aquest motiu, el lema de les activitats d’enguany, ‘Juga el teu paper per aturar la violència masclista’, inclou un missatge amb el que implicar tota la població.
Així, aquesta activitat consistirà a emplenar el Passadís de les Arts de flors de paper el proper dia 18.
“Hem volgut utilitzar aquest joc de paraules per associar el paper de la ciutadania amb el material amb el que estem fent les flors que cobriran tot el passadís en un acte molt bonic i participatiu”, ha assegurat Brancal.
Com a dada, 36 col·lectius amb vora 800 persones han estat els encarregats de dur a terme els treballs manuals per comptar amb totes les flors necessàries amb les que revestir l’entorn.
Tal i com ha destacat la vicealcaldessa i regidora, “els tallers no només s’han centrat en elaborar flors de paper, al contrari, el contingut d’aquestes activitats que, des del Servei d’Igualtat, s’han portat a cada racó de la ciutat ha inclòs un treball previ per tal de donar a conèixer diversos conceptes relacionats amb la violència masclista”.
A més, Brancal ha afegit que “hi ha molts conceptes i problemes que resulten evidents, però la majoria, com molts micro-masclismes, ens poden arribar a passar desapercebuts i cal que incidim en ells per previndre els negatius efectes sobre la salut física, mental i sexual que hi poden tindre”.
L’horari de la jornada ‘Juga el teu paper per aturar la violència masclista’ serà des de les 11.00 fins a les 18.00 hores i està oberta a tota la ciutadania.
El gruix de la iniciativa consistirà a anar col·locant les flors ja elaborades per tot el Passadís de les Arts, tot i que, segons s’ha avançat durant la roda de premsa, “hi haurà una taula durant tot el dia per tal que les persones que vulguen fer flors, també pugen”, en paraules de la regidora d’Igualtat.
“El treball per aturar la violència masclista i per implicar tota la ciutadania en la lluita contra qualsevol agressió a les dones és prioritària per a aquest equip de govern.
Per això, comptem amb el treball del servei d’Igualtat, que du a terme constants activitats amb tots els col·lectius de la ciutat per conscienciar, previndre i ajudar aquelles persones afectades”, ha explicat Brancal.
Cal recordar que l’activitat prevista per a aquest divendres ja es va dur a terme l’any passat en la setmana prèvia al 25N, quan es van teixir els arbres del Passadís de les Arts.
La bona acollida i l’elevada participació durant la jornada ha incentivat l’Ajuntament a plantejar la proposta d’aquest any, que tindrà un missatge “optimista i de voler construir un marc social on no hi haja cabuda per a la violència contra les dones”, d’acord amb les paraules de Reyes Santamaría, del Servei d’Igualtat de l’Ajuntament de Castelló.
El portaveu de la formació, Ignasi Garcia, ha donat suport a totes les iniciatives plantejades per Igualtat i ha avançat que “divendres ens trobarem tots en el parc Ribalta per reivindicar, una vegada més, la necessitat d’aturar aquesta xacra”.
Compromís per Castelló estarà present a l’acte que demà divendres emplenarà el Passadís de les Arts de flors de paper, una iniciativa que té per lema ‘Juga el teu paper contra les violències masclistes’.
“La tasca que s’està duent a terme és molt rellevant i cal que, per sumar esforços, s’implique tota la societat, ja que aquesta és la única manera d’aturar un dels principals problemes socials de la nostra història recent”, ha assegurat el portaveu.
Al respecte, Compromís per Castelló ha denunciat les dificultats existents per reduir a zero el número de víctimes.
Precisament en uns dies en els quals s’ha produït un altre succés, de manera que ja són 38 les dones assassinades aquest 2016 a mans de les seues parelles.
“Som plenament conscients de la necessitat d’aturar el problema, tot i que la única mesura que trobem des del govern central és la reducció de les partides que han de combatre la violència i ajudar les dones que poden estar en perill”.

Response: Aquest dilluns, la regidoria d'Igualtat de Castelló ha presentat les activitats previstes per la jornada "Juga el teu paper per aturar la violència masclista" del 25 de novembre. L'acte principal serà la col·locació de flors de paper al Passadís de les Arts. Els tallers de preparació de flors també han servit per treballar conceptes relacionats amb la violència masclista.


Instruction: Explica'm de manera resumida les idees principals del text:

Context:
La Guàrdia Civil va intervenir en l'operació d'aquest dijous contra el tràfic de drogues a Girona, Figueres i Vilafant 16 quilos de marihuana, 95,5 grams de cocaïna, 23.865 euros, dos vehicles, un subfusell i dues pistoles d'aire comprimit, una pistola detonadora i cartutxos, 400 grams de cafeïna per al tall, dos esprais de defensa i quatre balances digitals.
En l'operació, anomenada 'Capestopa', els agents van detenir un total de vuit persones, concretament sis homes i dues dones de nacionalitat espanyola i romanesa, i van dur a terme cinc registres en domicilis, tres dels quals a Girona, centrats als barris de Fontajau i Taialà.
La investigació es va iniciar el passat mes de setembre quan la Guàrdia Civil de Girona va tenir coneixement de la possible existència d'una organització que s'estaria dedicant al tràfic de drogues, concretament de marihuana i cocaïna, en zones de la capital gironina i que el seu àmbit d'actuació es podia estendre en zones de l'Alt Empordà.
Els agents van iniciar perquisicions centrant-se als barris de Fontajau i Taialà, tots dos situats a Girona, per la qual cosa van sol·licitar el suport de la Policia Municipal de la ciutat.
Durant les investigacions es van anar concretant els objectius i es va comprovar que també estaven situats en altres zones de Girona, Figueres i Vilafant (Alt Empordà).
Els agents van constatar que es dedicaven a la venda de substàncies estupefaents al detall, que es realitzaven des del domicili d'un dels investigats, en ple carrer i a plena llum.
Fins i tot, un dels investigats anava acompanyat durant la venda de menors per passar més desapercebut i no aixecar sospites.
Els investigadors van començar a sospitar que l'organització tindria diversificat el cultiu de marihuana entre Girona, Figueres i Vilafant, motiu pel qual van incrementar les vigilàncies en aquestes zones llocs.
Van arribar a la conclusió que conclusió que estarien conreant la droga en tots dos llocs de forma molt discreta i prenent fortes mesures de seguretat per no ser descoberts.
La policia Municipal de Girona va interceptar el passat 11 de febrer un vehicle ocupat per un home, una dona i un nen de poca edat i van confiscar 100 grams de cocaïna que els ocupants van amagar sota la cadira de transport del nen.
L'home era un dels objectius de la investigació, concretament del grup que actuava a la zona de Figueres i Vilafant.
Per tot això, els agents de la Guàrdia Civil van dur a terme una operació aquest dijous que va durar des de primera hora i fins al migdia, amb el suport de la Policia Local de Girona.
Van realitzar un total de cinc registres, dels quals tres a Girona, un a Figueres i un altre a Vilafant.
En el cas de Figueres, diversos agents uniformats i de paisà van entrar i escorcollar durant diverses hores un domicili de l'edifici Freixa 56 del carrer Pujades.
Els agents també van confiscar diverses quantitats de marihuana i cocaïna i altres efectes, així com diners en efectiu.
En dos dels domicilis registrats a Girona i Vilafant es va descobrir en els garatges plantacions perfectament adaptades per no cridar l'atenció i es trobava tallada i disposada per al seu assecat.
En total, els agents van intervenir 16 quilograms de marihuana, així com utensilis per al cultiu (llums, ventiladors, aire condicionat, productes químics), 95,5 grams de cocaïna, 400 grams de cafeïna per al tall, 23.865 euros, dos vehicles, un subfusell i dues pistoles d'aire comprimit, una pistola detonadora i cartutxos, dos esprais de defensa i quatre balances digitals.
Es van vuit persones, sis homes i dues dones.
Entre els detinguts, dos dels homes i una de les dones són de nacionalitat romanesa i la resta són de nacionalitat espanyola.
Durant la investigació es va comprovar que els arrestats adulteraven la cocaïna que venien al detall, utilitzant diverses substàncies entre elles la cafeïna confiscada.
La Guàrdia Civil ha donat per desarticulada aquesta organització amb gran implantació al territori i poder de distribució i no descarten noves detencions relacionades amb els fets.
Els agents van instruir diligències que van ser lliurades juntament amb detinguts i les drogues al jutjat número 2 de Girona, que dirigia la investigació.

Response: Aquest dijous, la Guàrdia Civil ha portat a terme una operació antidroga a Girona, Figueres i Vilafant, anomenada “Capestopa”. S’han requisat 16 quilos de marihuana, 95,5 grams de cocaïna i 23.865 euros, i s’han detingut un total de vuit persones. L’organització de tràfic de drogues actuava a Girona i diferents indrets de l’Alt Empordà i diversificava la producció de marihuana.


Instruction: Explica'm de manera resumida les idees principals del text:

Context:
Ganes de treballar, veure món i millorar l'anglès.
Això és el que ofereix el programa d'intercanvi de joves que l'Alberg Rural Ruta del Ferro de Sant Joan de les Abadesses (el Ripollès) es va inventar l'any 2011 i que compta actualment amb albergs a països com Anglaterra i Gal·les, Holanda, Alemanya o Noruega, amb la idea de continuar ampliant l'oferta.
Fins ara només hi participaven joves del Ripollès però a partir d'aquest any també ho podran fer nois d'entre 18 i 30 anys de l'Alt Empordà, la Garrotxa i el Pla de l'Estany.
Per demostrar la seva competència, hauran de treballar 40 hores en un dels tres albergs participants – el Costa Brava de Llançà, el de la Vall d'en Bas i l'alberg de Banyoles-.
Després podran anar a treballar en un alberg estranger durant un mínim de 15 dies.
En total s'oferiran una vintena de places per aquest any.
El projecte va començar com a un intercanvi de treballadors entre l'Alberg Rural Ruta del Ferro de Sant Joan les Abadesses i la xarxa d’albergs d'Anglaterra i Gal·les (YHA) l'any 2011 per aprendre noves maneres de treballar i sortir a fora.
L'experiència va ser tan positiva que els anglesos van voler repetir-ho però l'alberg del Ripollès només té quatre treballadors enfront dels més de mil empleats de YHA.
I aquí va ser quan es va decidir reformular el projecte i obrir-ho als joves del Ripollès.
Des de llavors, una trentena de joves de la comarca han aprofitat aquesta oportunitat participant al programa.
A partir d'aquest any, s'hi afegeixen tres albergs més de la demarcació.
El Costa Brava de Llançà, l'alberg de la Vall d'en Bas (Garrotxa) i el de Banyoles.
Tots ells formen part del segell Albergs Costa Brava Pirineu de Girona Això permetrà obrir el programa a més joves i que no només els del Ripollès se'n puguin beneficiar.
En total s'oferiran una vintena de places i en funció de la demanda s'haurà de fer un procés de selecció.
Les estades són d'un mínim de quinze dies i s'acostumen a fer entre juliol i setembre.
Els requisits són tenir entre 18 i 30 anys, un nivell mig d'anglès i ganes de treballar i conèixer món.
Abans de marxar, però, hauran de treballar 40 hores en un d'aquests albergs per aprendre les rutines del treball i demostrar que són competents i seriosos.
"El que demanem sobretot és que siguin treballadors i puntuals", explica el director de l'Alberg de Sant Joan les Abadesses, Xevi Sala, impulsor del programa.
Les condicions són que no cobren cap salari però només s'han de pagar el viatge d'anada i tornada, perquè la resta ho posa l'alberg que els acull.
Treballen cinc dies i en descansen dos, que podran aprofitar per viatjar i allotjar-se en albergs de la xarxa.
A Sant Joan de les Abadesses han deixat d'enviar cartes als joves perquè el boca-orella ha permès donar a conèixer la iniciativa.
Ara els toca fer aquesta campanya de difusió als albergs que comencen aquest any per intentar arribar al màxim nombre de joves.
Precisament el passat 19 de febrer es va fer una trobada a Banyoles amb tècnics municipals i responsables dels albergs per donar tota la informació del programa.
Una experiència molt enriquidora
Els participants al programa tornen molt satisfets de l'experiència, segons explica Xevi Sala.
"És una bona oportunitat per millor professionalment, visitar altres indrets i també situar l'alberg en el món".
Un dels aspectes que més valoren els socis és que la iniciativa els dóna visibilitat internacional però també els dóna a conèixer entre els ciutadans del municipi que desconeixen com funcionen com a alberg.
Molts no l'han visitat mai perquè ho veuen com a un allotjament turístic quan en realitat s'hi poden fer tota mena d'activitats.
Xevi Sala admet que mai s'haurien imaginat que des d'un poble tan petit com Sant Joan de les Abadesses poguessin impulsar un programa com aquest.
Actualment tenen socis a Anglaterra, Gal·les, Holanda, Alemanya i darrerament també a Noruega, Islàndia, Escòcia i Espanya.
Aquesta última a través de la Red Española de Albergues Juveniles (REAJ).
Tots ells poden intercanviar treballadors o voluntaris formats.
La idea és continuar creixent a nivell català (s'està en converses amb Tossa de Mar) i també incorporar altres destinacions com ara la Xina, Brasil, Estats Units, Canadà o Itàlia.
Un dels socis més importants que tenen és el Hostelling International, l'associació d'albergs més gran del món.
El gran absent és la Xarxa Nacional d'Albergs Socials de Catalunya (Xanascat) que fins avui no s'han volgut sumar al projecte.
La trobada de socis internacionals aquest octubre al Ripollès
La trobada anual de socis serà el 20 i 21 d'octubre a Sant Joan de les Abadesses, coincidint amb els 10 anys de vida d'aquest alberg del Ripollès.
Serà una cita molt important, segons els impulsors, perquè rebran gent de tot el món que coneixeran aquest territori.
Entre els temes que s'hi tractaran, serà el d'aconseguir fons europeus per al programa.

Response: Aquest any, l'Alberg Rural Ruta del Ferro de Sant Joan de les Abadesses (Ripollès) ha ampliat el programa d'intercanvi per treballar en albergs europeus als joves d'entre 18 i 30 anys de tres comarques més: l'Alt Empordà, la Garrotxa i el Pla de l'Estany. Actualment, el programa ofereix l'oportunitat de treballar a Anglaterra i Gal·les, Holanda, Alemanya o Noruega.